A rendelet arra kötelezi a Bizottságot, hogy az eltérés alkalmazásának megszűnése előtt kétszer tegyen jelentést a Tanácsnak a rendelet végrehajtásáról. A Bizottság 2019. július 4-én fogadta el az első jelentést. Ez a második jelentés a 2016 januárja és 2021 áprilisa közötti előrehaladásról (II. szakasz), valamint a rendelet 3. cikkében foglaltak szerint arról számol be, hogy az uniós intézmények a többi hivatalos nyelvhez viszonyítva elegendő kapacitással rendelkeznek-e ahhoz, hogy 2022. január 1-jétől eltérés nélkül alkalmazzák az 1. sz. rendeletet (III. szakasz). Másként rendelkező tanácsi rendelet hiányában az eltérés alkalmazása 2022. január 1-jétől megszűnik, és minden jogi aktust az uniós intézmények összes többi hivatalos nyelvével egyidejűleg ír nyelven közzétesznek a Hivatalos Lapban.

A rendelet melléklete meghatározza az eltérés fokozatos megszüntetésének ütemtervét annak érdekében, hogy az alábbi jogiaktus-kategóriáknak ír nyelvű fordítása is legyen:

Írország 1973-ban csatlakozott az Európai Közösségekhez. Írország a csatlakozásakor nem kérte, hogy az ír nyelv hivatalos és munkanyelv legyen, csak azt kérte, hogy a Szerződéseket fordítsák le írre, és polgárainak legyen joguk ahhoz, hogy az uniós intézményekkel ír nyelven kommunikáljanak. Következésképpen az 1. sz. rendeletben található hivatalos és munkanyelvek listájába az ír nem került be, és az uniós intézmények nem szövegeztek, illetve nem tettek közzé jogszabályokat írül.

A csoport 2016-ban kezdte meg munkáját, és a rendelet alkalmazásának megszűnéséig fenn fog állni. Az az ír nyelvi helyzet sajátosságaira tekintettel az együttműködés – más formában – 2021 után is folytatódni fog.

Az elmúlt öt év során ezen a négy területen elért előrehaladást a következő szakaszok ismertetik.



b) Az ír nyelvű fordítás biztosítása

Az intézmények fordítási igénye – a politikai és egyéb kommunikációs követelményeknek megfelelően – a jogszabályokra, az ítélkezési gyakorlatra és más dokumentumtípusokra terjed ki. Az intézmények – a többi hivatalos nyelvhez hasonlóan – az ír fordítás iránti igényt többféle erőforrás igénybevételével elégítik ki, állandó és ideiglenes belső alkalmazottakat, kiszervezést és nyelvi technológiai erőforrásokat egyaránt igénybe vesznek. A munkafolyamat irányítása során részletes kockázatértékeléseket végeznek az erőforrások megfelelő elosztásának biztosítása érdekében. A zavartalan jogalkotási folyamat biztosítása érdekében a jogszabályok fordítása prioritást élvez, ezeket követik az egyéb dokumentumtípusok.

Azáltal, hogy megvalósították az első három fokozatos bővítést, 2021-ben pedig megkezdték a negyedik bővítést, az uniós intézmények sikeresen kezelték az eltérés fokozatos csökkentését, ugyanakkor megvédték a többnyelvű jogalkotási folyamat zavartalanságát. A rendelet (4) preambulumbekezdésével összhangban az uniós intézmények más dokumentumtípusok fordításával is növelték az uniós tevékenységekről ír nyelven rendelkezésre álló információk mennyiségét. Ez azt jelenti, hogy 2016 óta ténylegesen megháromszorozódott az ír nyelvre történő fordítások mennyisége.

A legjelentősebb növekedés a 2021. évi növekedés, amely csak a Bizottságot érinti. Ezáltal várhatóan mintegy 70 %-kal emelkedik a Bizottságon belül az ír nyelvre végzett jogszabály-fordítások mennyisége. Az intézmények 2021 végéig felkészülnek az ír nyelv tekintetében felmerülő összes jogszabály-fordítási igény kielégítésére.

Ennek kapcsán megjegyzendő, hogy 2022. január 1-jétől a nemzetközi megállapodásokat közzé kell tenni ír nyelven. Tekintettel az adott dokumentumok jelentős terjedelmére, ez további jelentős munkaterhet ró majd az intézményekre egyrészt a nemzetközi megállapodásokra irányuló új javaslatokkal, másrészt pedig azokkal a megállapodásokkal összefüggésben, amelyek tekintetében a Bizottság 2021-ben az aláírásról és a megkötésről szóló tanácsi határozatra irányuló javaslatot tett vagy fog előterjeszteni.

Az uniós intézmények arra is felkészülnek, hogy növekszik az egyéb dokumentumtípusok – különösen az EU tevékenységeivel kapcsolatos tájékoztatások – ír nyelvre történő fordítása iránti igény. Ez különösen a Bizottságot érinti, amely úgy véli, hogy az egyéb dokumentumtípusok fordítása iránti további igény az ír nyelvre történő fordítások teljes mennyiségének megkétszereződéséhez vezethet, illetve a Parlamentet érinti, amely szintén érzékelhető növekedést vetít előre. E dokumentumtípusok esetében a Bizottság rugalmas rendszert fog alkalmazni a fordítási igények rangsorolására.

c) Ír nyelvű személyzet felvétele

A rendelet végrehajtásához szükséges kapacitás kulcsfontosságú eleme az, hogy a többi hivatalos nyelvhez viszonyítva elegendő létszámú legyen az ír nyelvű személyzet. 2015-ben az uniós intézmények és Írország megnevezték a fő kihívást: kevés ír nyelvű szakértő van. A 2014. évi létszámadatok alapján becslés készült valamennyi uniós intézmény felvételi igényeiről . 2015 óta azonban valamennyi nyelvi munkacsoport létszámát csökkentették, ami szükségessé teszi az erőforrások felülvizsgálatát, valamint a belső alkalmazottak, a kiszervezés és a nyelvi technológiai erőforrások összetételének kiigazítását. Bár az intézmények többségében a Covid19-világjárvány miatt 2020-ban lelassult a személyzet felvételének üteme, az ír nyelvű belső alkalmazottak száma a 2016. évi 58-ról 2021 áprilisára 138-ra emelkedett (lásd az 1. táblázatot).

Az ír fordító személyzet felvétele terén elért eredmények áttekintése

A stabil belső ír fordítói kapacitás kiépítése érdekében az uniós intézmények 2016-ban, 2017-ben, 2018-ban és 2021-ben több EPSO-versenyvizsgát szerveztek fordítói, jogász-nyelvészi és asszisztensi állandó álláshelyekre. A versenyvizsgák viszonylag nagy számú pályázót vonzottak, 2017-ben azonban csak 10 sikeres fordító és 9 asszisztens, 2019-ben pedig 15 fordító és 3 jogász-nyelvész került ki a versenyvizsgákról. Folyamatban vannak a Bizottsághoz, a Tanácshoz és a Parlamenthez kiírt jogász-nyelvészi EPSO-versenyvizsgák, valamint folyamatban van egy másik versenyvizsga a Parlamenthez és a Bírósághoz kerülő korrektorok/nyelvi szerkesztők számára.

Ezzel párhuzamosan az uniós intézmények különleges intézkedéseket hoztak, és a kapacitásépítés érdekében intenzíven befektettek ideiglenes alkalmazottak felvételébe és képzésébe. 2016 óta 42, ideiglenes alkalmazottak kiválasztására irányuló eljárást indítottak. A helyi nyelvi szakemberek érdeklődésére reagálva a Bizottság által 2020 februárjában, ideiglenes alkalmazottak felvétele céljából szervezett EPSO-kiválasztási eljárás magában foglalja az írországi (Grange, Meath megye) felvétel lehetőségét. Az eljárás 50 fordítót eredményezett, akik közül kb. 20 főt várhatóan 2021 második felében vesznek fel a Bizottsághoz. A többi uniós intézmény további 40 alkalmazott felvételét tervezi a folyamatban lévő EPSO-versenyvizsgák és további ideiglenes kiválasztási eljárások keretében. Az intézmények 2021 végéig összesen mintegy 60 további alkalmazottat szándékoznak felvenni, így az ír nyelvi munkacsoportok személyzetének létszáma a többi hivatalos nyelvi munkacsoport többségének létszámához hasonlóvá válik.

Ezek az intézkedések növelték az uniós intézmények ír nyelvű szolgáltatásnyújtásra irányuló belső kapacitását. Az uniós intézményekben az ideiglenes alkalmazottak állandó alkalmazottakhoz viszonyított aránya azonban magas: 56 % (az ideiglenes alkalmazottak aránya a Bizottság fordítószolgálatánál például 60 %, a Bíróságnál pedig 100 %). Az uniós intézmények intézkedéseket hoznak az állandó fordítók és a jogász-nyelvészek arányának növelése érdekében. A Parlament 2021-ben véglegesítette az állandó alkalmazottaknak szánt belső versenyvizsgát; a Bíróság 2020-ban, a Tanács pedig 2021-ben indított belső versenyvizsgát.

Tolmácsolás és korrektúra

Bár az eltérés nem vonatkozik a tolmácsolásra, az e nyelvi szolgáltatás iránti igényeket is figyelembe kell venni, mivel a tolmácsok jellemzően ugyanabból a potenciálisan felvehető fordítói körből kerülnek ki több uniós intézmény esetében. Az uniós intézmények eddig eleget tudtak tenni az ír nyelvre történő tolmácsolás iránti igénynek. Az Európai Bizottság négy uniós intézményt kiszolgáló Tolmácsolási Főigazgatósága két tolmácsot foglalkoztat állandó alkalmazottként és négy tolmácsot ideiglenes alkalmazottként, és ír nyelvű tolmácsoknak szánt belső versenyvizsgát fog kérni. A Tolmácsolási Főigazgatóság ír nyelvről történő tolmácsolás („passzív ír”) iránti kérelmei a 2016. évi egyről 2020-ban nyolcra emelkedtek. 2016 óta a Tolmácsolási Főigazgatóságot egyszer – 2019-ben – kérték fel arra, hogy ír nyelvre biztosítson tolmácsolást („aktív ír”). A Bizottság segítséget nyújtott az Írországi Nemzeti Egyetem (Galway) konferenciatolmácsolási mesterképzésének elindításához, és továbbra is támogatja azt. Az Európai Parlamentben (csakúgy, mint az ír parlamentben) a plenáris üléseken (beleértve az éjszakai üléseket is) és az egyéb üléseken – előzetes értesítés mellett – a tolmácsolás kizárólag ír nyelvről biztosított, ír nyelvre nem.